Spočatk 18. lětstotka chodźachu někotre Zarěčanske dźěći do Króńcy ke krawcej, někotre tež do Banec k małoratarjej, zo bychu pisać a čitać wuknyli. Wučba bě přewažnje jenož w zymskich měsacach. Na zakładźe wustawy z lěta 1831 wobzamkny Sakski krajny sejm štyri lěta pozdźišo wosomlětny šulski čas za wšitke dźěći wot šěsć lět ze znajmjeńša dwanaće do 18 šulskimi hodźinami wob tydźeń. Farar wukonješe funkciju wjesneho šulskeho inspektora a měješe z gmejnami wutworjenja šulskich nawodnistwow dla jednać. Na zakładźe toho rozsudźichu, w Zarěču ludowu šulu za wjesne kaž tež za ewangelske dźěći z wokoliny zarjadować, mjeztym zo mějachu katolske dźěći w Čornecach do šule chodźić.
Połojcu twarskich kóštow mějachu z dawkowych srědkow financować, tamnu połojcu dyrbjachu wobydlerjo sami płaćić. Ryćerkubler Carl Gottlob Fiedler přewostaji za šulu pódu na južnej kromje wsy, a wot šulskeho wjednistwa dósta nadawk twar nawjedować a dohladować. Naćisk zhotowi Budyski mulerski mišter Seidler. Cyłkowne kóšty wučinjachu 1 800 tolerjow. Twarili su šulu w Zarěču lěta 1843.
szl_Latn szl_Latn